ATR 72 dikembangaké saka ATR 42 sajeroning upaya kanggo ngundhakaké kapasitas penumpang (saka 48 dadi 78) kanthi ndawakaké lambung montor mabur nganti 4.5 m (14 ft 9 in), ngundhakaké dawa swiwi, mènèhi mesin kang luwih gedhé tenagané, lan ngundhakaké kapasitas bahan bakar nganti 10 persèn. ATR 72 diluncuraké taun 1986, lan nindakaké pamaburan pisanané nalika tanggal 27 Oktober 1988. Pas setaun sawisé iku, ya iku tanggal 27 Oktober 1989, Finnair dadi maskapé pisanan kang migunakaké montor mabur mau sajeroning pamaburan.